**“Шигърият, яз һәм музыка”**

***Якташ шагыйрә, Татарстан Республикасы Язучылар союзы әгъзасы Людмила Аланлы белән очрашу кичәсе.***

**Алып баручы:** Исәнмесез, хөрмәтле кунаклар, укытучылар, укучылар! Бүген без сезнең белән “Шигърият, яз һәм музыка” исемләнгән әдәбият кичәсенә җыелдык.

2015 нче ел – юбилейларга, зур даталарга бик бай ел. Беренчедән, Рәсәй президенты Владимир Владимирович Путин приказы буенча, Русиядә быелгы ел Әдәбият елы итеп игълан ителде. Икенчедән, Лениногорск шәһәренә – 60 ел, “Лениногорскнефть”кә – 70, Бөек Ватан сугышының безнең Җиңү белән тәмамлануына – 70 ел. Менә шушы вакыйгаларга багышлап, мәктәбебездә шигърият бәйрәменә якташ шагыйрәбезне Людмила Аланлыны кунакка чакырдык.

Декабрь аенда безнең Людмилабыз Татарстан Республикасы Язучылар берлегенә кабул ителде. Шуның белән сине кайнар котлыйбыз. Сиңа алдагы иҗатыңда зур уңышлар телибез.

*Бүләк бирү.*

**Алып баручы:** Хәзер кунагыбызга сүз бирәбез. Людмила, бу яңа статуста үзегезне ничегрәк хис итәсез, тормышыгызда нинди үзгәрешләр булды?

*Людмиланың чыгышы (шигырьләр, җырлар).*

**Алып баручы:** Һәр шагыйрьнең хезмәт юлына аякка басканда гаиләнең һәм мәктәпнең роле бик зур. Людмиланың шигърият бакчасына орлыклар салучы әбиебез икәнен барыбыз да белә. Ә мәктәптә андый рольне татар теле һәм әдәбияты укытучысы Ильина Елизавета Иван кызы үтәгән. Ул - иҗатка этәргеч булган, әдәбиятка мәхәббәт уяткан кеше.

Бүген бездә кунакта авылыбызның мөхтәрәм кешесе, хәзерге вакытта лаеклы ялда булган укытучы Ильина Елизавета Ивановна. Люда аңарда татар теле һәм әдәбияттан белем алган.

- Хөрмәтле Елизавета Ивановна, мәктәп елларына әйләнеп кайтсак, Людмила нинди укучы булды? Бу турыда сездән дә яхшырак белүче юктыр. Сүзне Сезгә бирәбез.

*Елизавета апа чыгышы.*

**Алып баручы:** Кичә, 26 нчы апрель көнне, халкыбызның сөекле улы, бөек шагыйре Габдулла Тукаебызның тууына -129 ел тулды. Тукай – ул татар әдәбиятының чыганагы, чишмәсе, нигезе, тарихы, бүгенгесе һәм киләчәге. Без аның шигырьләрен кечкенә чактан яттан өйрәнәбез, аның сүзләренә язылган җырларны яратып башкарабыз. Ел да аның туган көнендә шигърият кичәсе үткәрәбез. Бүген аны искә алып китмәсәк, аның җырын җырламасак, бу дөрес булмас иде. Сүзне кабат Людмилага бирәбез.

*“Туган авыл” (Г. Тукай шигыре, татар халык көе) җырын башкара.*

**Туган авыл  
1.** Тау башына салынгандыр безнең авыл,  
Бер чишмә бар, якын безнең авылга ул;  
Аулыбызның ямен, суы тәмен беләм,  
Шуңар күрә сөям җаным-тәнем белән.

**2.** Истән чыкмый монда минем күргәннәрем,  
Шатлык белән уйнап гомер сөргәннәрем;  
Абый белән бергәләшеп кара җирне  
Сука белән ертып-ертып йөргәннәрем.

**3.** Бу дөньяда, бәлки, күп-күп эшләр күрем,  
Билгесездер — кая ташлар бу тәкъдирем;  
Кая барсам, кайда торсам, нишләсәм дә,  
Хәтеремдә мәңге калыр туган җирем.

**Алып баручы:** Яшерен – батырын түгел, без китап авторларын бик сирәк күрәбез. Бәлки сезнең Людмила апага бирәсе сорауларыгыз да бардыр. Әйдәгез, шушы форсаттан файдаланып калыйк.

Людмила, синең белән очрашканга 2 ел үткән. Шушы ара эчендә укучыларыбызның да сиңа сораулары күп туган. Хәзер алар сиңа аларны яудырырлар.

1) Ни өчен сез Аланлы дигән псевдоним алдыгыз?

2) Шимбә кичендә без гаиләбез белән “Җырлыйк әле” тапшыруын яратып карыйбыз. Сезне соңгы арада бик еш телевизордан күрәбез: керәшен җырларын да җырлыйсыз. Ул тапшырулар ничек төшерелә? Шул турыда сөйләгез әле.

3) Яраткан җырчыгыз кем?

4) Мәктәптә укыган вакытта яратып укыган әсәрләрегез, шагыйрьләрегез хәтердәме?

5) Шигырьләрне бары тик илһам килгәндә генә язасызмы?

6) Кайсы җырларыгызга клип төшерелгән? *Клип карыйбыз.*

7) Беренче шигырегез ничек аталган иде?

8) Икенче китапны язу теләге кайчан туды?

9) Китапны чыгару күп вакытны аламы?

10) Буш вакытыгызда ниләр белән шөгыльләнәсез?

11) Кайсы халыкның нинди ашларына өстенлек бирәсез, әллә татар ашларын күбрәк яратасызмы?

**Алып баручы:** Хәзер без сезнең белән музыкаль пауза ясап алабыз. 7 нче һәм 9 нчы сыйныф укучылары тарафыннан сез “Кояшлы Татарстан” җырын тыңларсыз. Бу әсәрнең сүзләрен якташ шагыйребез Таһир Шәмсуаров язган, ә көен Людмила Аланлы иҗат иткән. “Кояшлы Татарстан”. Рәхим итеп тыңлагыз!

*“Кояшлы Татарстан” җырын башкару*

**Кояшлы Татарстан**  
Людмила Аланлы көе, Таһир Шәмсуаров сүзләре  
1. Күбәләк кар явар төбәк,   
Бураннар бурар урын;  
Кышлары елап китсә дә,  
Аклыгы калыр урын.

Кушымта:

Күкләре гел зәңгәр аның,   
Узганы – моңлы дастан.  
Гүзәл як минем туган җир –  
Кояшлы Татарстан!  
  
2. Гөрләвекләрне җырлатып  
Кояшым мартта көлә.  
Яз үзе безнең якларны  
Сагынып, эзләп килә.

Кушымта.

**Алып баручы:** Янәдән сүзне шагыйрәгә бирәбез.

*Җыр.*

**Алып баручы:** Кешенең күңеле нинди, шигырьләре дә шундый. Бары тик чиста күңелле кешеләр генә шундый матур, эчкерсез, самими шигырьләр иҗат итә аладыр, дип уйлыйм мин.

Людмила Николаевна, безгә кунакка килгәнегез өчен сезгә зур рәхмәт! Сезгә иҗади уңышлар телибез, сездән яңадан – яңа әсәрләр көтеп калабыз. Киләсе очрашуларга кадәр сау булыгыз!

Ничек кенә күңелле булмасын, һәрнәрсәнең азагы бар. Бүгенге очрашуыбыз да ахырына якынлаша. Килгән кунакларга зур рәхмәтләребез ирешсен!

27. 02. 2015 ел